Karansén 5
Alla la miriya yé di ka bɛn dukolo la kô ma ?
1. Munna Alla ka dukolo dan ?
Yahuwa ka dukolo di mɔɔnifinlu ma. Dukolo yé an siidiya lé di. Wô rɔ Alla ma Adama ni Mahawa dan kôsa élu yé kɛ sankolo kɔnɔ, a tun bara mɛlɛkalu dan wô kan ma (Ayuba 38:4, 7, TMN). Alla ka kɛɛ fɔlɔ bila Aridjana kɔnɔ, a yé fɔla Aridjana mɛn ma kô Édɛne (Zenɛzi 2:15-17, TMN). Yahuwa ka habadan nimaya fɛrɛ di alé ni a muso ma kôsa élu yé to dukolo kan habadan. — Mɛn karan Zaburu 37:29 ; 115:16, TMN.
Fɔlɔfɔlɔ, Édɛne lé tɛrɛ Aridjana di dukolo kan. Adama ni Mahawa tun kakan ka dukolo lafa élu bɔnsɔnlu di. Élu ni élu dénlu tun di dukolo bɛɛ kɛ Aridjana di (Zenɛzi 1:28). Dukolo tɛna tiɲɛla féwu. A di to mɔɔnifinlu siidiya di habadan. — Mɛn karan Zaburu 104:5, TMN.
2. Munna dukolo tɛ Aridjana di bii ?
Adama ni Mahawa ma Alla kumankan mina. Wô kôsɔn, Yahuwa ka élu gbɛn Aridjana kɔnɔ. Wô rɔ, élu bɔnɔra Aridjana rɔ ; mɔɔ sii dôn ma sé ka Aridjana lana butun. Kitabu kô : “ Dukolo kɔni bara dôn mɔɔdju bolo. ” — Ayuba 9:24, TMN. — Mɛn karan Zenɛzi 3:23, 24, TMN.
A fɔni lé wô di, kô Yahuwa ma sé ala miriya ɲuman dafala ka bɛn mɔɔnifinlu la kô ma ? Wô kuman tɛ ! Sé bɛɛ tii lé Yahuwa di. A disé kô bɛɛ kɛla (Isaiya 45:18, TMN). A di hɛrɛ di mɔɔnifinlu ma ikômi a tun yé afɛ a yé kɛ ɲamɛn. — Mɛn karan Zaburu 37:11, 34, TMN.
3. Dukolo kɛtɔ Aridjana di ɲan djuma ?
Dukolo di kɛ Aridjana di Isa la Mansaya kɔrɔ. Aremagedɔn kɛlɛ rɔ, Isa di to Alla la mɛlɛkalu ɲɛ, ka Alla djuulu bɛɛ halaki. Wô kɔ, Isa di Sétana bila kaso la san wa kélén (1 000) kɔrɔ. Alla batolaalu di kisi, kamasɔrɔn Isa di kɛ élu ɲɛbilala di, ka élu lakanda. Élu di habadan nimaya sɔrɔn Aridjana kɔnɔ dukolo kan. — Mɛn karan Lankɛnɛmaya 20:1-3 ; 21:3, 4.
4. Tɔrɔya bantɔ wati djuma ?
Alla kɛtɔ dan siila kôdju la dukolo kan wati djuma ? Isa ka tɔmaséré di, mɛn yé a yirala kô dunuɲan laban bara suduɲa. Dunuɲan mɛn la kɔnɔrɔfililu yé a yirala kô an ɲé “ wati laban ” lé rɔ. — Mɛn karan Matiyu 24:3, 7-14, 21, 22.
Isa la san wa kélén (1 000) Mansaya rɔ, a di tɔrɔya bɛɛ bɔ dukolo kan (Isaiya 9:6, 7 ; 11:9, TMN). Isa tɛna danna Mansaya ma, a di kɛ fanan Sarakalasébaa di. Ala sarakalasébaaya wô rɔ, a dina Alla batolaalu la hakɛlu makôtô. Alla di djankarô ni kɔrɔya ani saaya bɔ mɔɔnifinlu kan Isa baraka rɔ. — Mɛn karan Isaiya 25:8 ; 33:24, TMN.
5. Mɔɔ suu djuma lu kɛtɔ Aridjana kɔnɔ ?
Mɔɔ mɛnlu yé élu fanmadjila Alla kɔrɔ, wôlu di kɛ Aridjana kɔnɔ (Yohana I 2:17). Isa ka ala karandénlu kéla kô élu yé wa ka fanmadjilalu ɲinin, ka élu karan kôsa wôlu yé kɛ Alla diyana mɔɔlu di. Yahuwa yé mɔɔ siyaman makaranɲala bii kôsa élu yé Aridjana masɔrɔn sini dukolo kan (Zefaniya 2:3, TMN). Mɔɔ siyaman yé wala Yahuwa la Sérélu la karanbônlu kɔnɔ, ka lalililu lamɛn kôsa élu yé kɛ fudukɛɛ ɲuman di wala fudumuso ɲuman di, ni wô tɛ sɔrɔnba ɲumanlu di. Sɔrɔnbalu ni élu dénnu bɛɛ yé Alla batola ɲɔn fɛ, élu yé kibaro ɲumanlu tɔnɔ sɔrɔn ɲan makaranɲala. — Mɛn karan Mika 4:1-4, TMN.
min_Latn bam_Latn bam_Latn bam_Latn bam_Latn dyu_Latn bam_Latn bam_Latn dyu_Latn bam_Latn bam_Latn bam_Latn bam_Latn dyu_Latn bam_Latn